PF ออกหุ้นกู้ 2 ชุด 2.5 พันลบ. ขายสถาบัน-รายใหญ่ นำเงินรีไฟแนนซ์-ทุนหมุนเวียน
PF ออกหุ้นกู้ 2 ชุด มูลค่าไม่เกิน 2.5 พันลบ. ดอกเบี้ย 6.5-6.9% เสนอขายสถาบัน-รายใหญ่ 17-24 ก.พ.65 เล็งนำเงินใช้รีไฟแนนซ์-เป็นทุนหมุนเวียน ฟาก “ทริสเรทติ้ง” จัดอันดับความน่าเชื่อบริษัทที่ระดับ "BB" แนวโน้ม "Stable"
PF ออกหุ้นกู้ 2 ชุด มูลค่าไม่เกิน 2.5 พันลบ. ดอกเบี้ย 6.5-6.9% เสนอขายสถาบัน-รายใหญ่ 17-24 ก.พ.65 เล็งนำเงินใช้รีไฟแนนซ์-เป็นทุนหมุนเวียน
8 ก.พ. 2565

บริษัท พร็อพเพอร์ตี้ เพอร์เฟค จำกัด (มหาชน) หรือ PF ยื่นแบบแสดงรายการข้อมูล (ไฟลิ่ง)ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นมีประกันของบริษัท ครั้งที่ 1/2565 จำนวน 2 ชุด มูลค่าไม่เกิน 2,500 ล้านบาท
ชุดที่ 1 ไม่เกิน 500 ล้านบาท อายุ 1 ปี อัตราดอกเบี้ยคงที่ 6.50% ต่อปี จ่ายดอกเบี้ยทุก 3 เดือนตลอดอายุหุ้นกู้
ชุดที่ 2 ไม่เกิน 1,500 ล้านบาท และหุ้นกู้สำรอง 500 ล้านบาท อายุ 2 ปี อัตราดอกเบี้ยคงที่ 6.90% ต่อปี จ่ายดอกเบี้ยทุก 3 เดือนตลอดอายุหุ้นกู้
ทั้งนี้บริษัทจะเสนอขายหุ้นกู้ดังกล่าวต่อผู้ลงทุนสถาบัน และ/หรือผู้ลงทุนรายใหญ่ โดยชุดที่ 1 เสนอขายวันที่ 17-18 กุมภาพันธ์ 2565 ผ่าน บล.สยามเวลธ์ ที่เป็นผู้จัดการการจัดจำหน่ายหุ้นกู้ ส่วนชุดที่ 2 เสนอขายวันที่ 22-24 กุมภาพันธ์ 2565 ผ่าน บล.โกลเบล็ก บล.กรุงไทย ซีมีโก้ บล.เคจีไอ(ประเทศไทย) บล.หยวนต้า (ประเทศไทย) บล.เคทีบีเอสที และ บล.สยามเวลธ์
บริษัทจะนำเงินที่ได้จากการเสนอขายหุ้นกู้ในครั้งนี้ ไปชำระคืนหุ้นกู้ของบริษัท จำนวน 1,400 ล้านบาท และ ชำระคืนหนี้เงินกู้จากสถาบันการเงิน 500 ล้านบาท ส่วนอีก 600 ล้านบาท ใช้เป็นเงินทุนหมุนเวียนในการดำเนินธุรกิจ
บริษัท ทริสเรทติ้ง จำกัด จัดอันดับความน่าเชื่อบริษัทที่ระดับ “BB” แนวโน้ม “Stable” เมื่อวันที่ 9 สิงหาคม 2564